
  Venujem Lynette


  


  Vražda


  Ak osoba pri plnom vedomí protiprávne zabije iného človeka s úmyslom usmrtiť ho alebo spôsobiť mu vážne ublíženie na zdraví.


  


  


  Porota


  Porota sa skladá z dvanástich náhodne vybraných ľudí, ktorí na základe vypočutých svedectiev rozhodnú, či je obvinený vinný alebo nevinný. Prokuratúra musí obžalovanému mimo akejkoľvek pochybnosti dokázať, že spáchal trestný čin; obžalovaný nemusí dokazovať svoju nevinu. Je nevinný, kým sa nedokáže opak. Členovia poroty po vypočutí všetkých svedeckých výpovedí a po predložení dôkazov odchádzajú do ústrania, aby rozhodli o verdikte. Obžalovaný je považovaný za vinného alebo nevinného len vtedy, keď sa na tom zhodnú všetci porotcovia bez výnimky.


  Ak rozhodovanie poroty trvá pridlho, sudca môže prijať aj väčšinový verdikt. V takých prípadoch býva prijateľný pomer hlasov 11 : 1 alebo 10 : 2.


  


  


  Právni zástupcovia (solicitors)


  Poskytujú právne rady v rôznych oblastiach práva. Zastupujú klientov na nižších súdoch, no na závažnejšie prípady si najímajú advokátov. Pripravujú im dokumentáciu, zhromažďujú dôkazy a pôsobia ako asistenti obhajcov.


  


  


  Advokáti (barristers)


  Špecializovaní skúsenejší súdni advokáti. Upozorňujú klientov na silné a slabé stránky prípadu a zastupujú ich na vyšších súdoch. Niektorí konajú v mene Kráľovskej prokurátorskej služby (CPS). Nosia parochne a taláre.


  Väčšina advokátov vykonáva prax v prenajatých budovách. Keďže každý má vlastnú súkromnú prax, môže sa stať, že jeden zastupuje v prípade žalujúcu stranu a kolega z tej istej budovy obhajobu.


  Absolventa právnickej fakulty delí od skutočnej praxe dvanásťmesačný školiaci kurz, počas ktorého pracuje pod dohľadom mentora (supervízora). Elitných advokátov, kráľovských radcov (KC), prezývaných „hodvábne taláre“, vymenúva kráľ.


  Všetci advokáti podliehajú Rade pre štandardy a správanie právnikov, ktorá vyžaduje od každého právnika dodržiavanie najvyšších etických noriem. K základným vlastnostiam úctyhodného advokáta patria bezúhonnosť, poctivosť a diskrétnosť.


  


  Takto funguje trestné súdnictvo v Anglicku a vo Walese.


  


  Ale nie vždy…


  Prológ


  Obvinený


  


  Čo je spravodlivosť?


  Tú otázku si kladiem stále dookola už osem dní.


  Znamená držať sa zákona do poslednej litery? Alebo postarať sa, aby bola vykonaná skutočná spravodlivosť aj za cenu mierneho ohýbania pravidiel? Väčšina ľudí o tom nemusí uvažovať.


  Je to rebelské? Asi áno. Porušujem pravidlá? Nie.


  Viem, ktoré si môžem prispôsobiť a nedať sa prichytiť. No vždy je to v mene vyššieho dobra. Lenže presvedčiť o tom porotcov je iná káva. Nepotrebujú nevyhnutne vidieť „pravdu“, stačí im čokoľvek, ak to vyzerá ako spravodlivosť. Myslíte si, že je to to isté? Omyl. Hlavne v tomto prípade.


  Zo skúsenosti viem, že ak sa porotcovia obrátia, aby si dobre obzreli človeka na lavici obžalovaných, keď vchádzajú do súdnej siene s verdiktom, pravdepodobne bude oslobodzujúci. Ak nie, ide o vyhlásenie viny.


  Má to logiku. Veď kto by sa chcel pozerať do očí niekomu, koho sa chystá poslať za mreže?


  Niekomu, kto vraždil?


  Po mojej ľavej ruke sedí v porotcovskom boxe sedem mužov a päť žien. Dvanásť obyčajných ľudí, ktorí rozhodnú o mojom osude po tom, ako si vypočuli hrôzostrašné výpovede, čo znečistili vzduch v súdnej sieni 1 s vŕzgajúcimi lavicami a stenami bez okien.


  Je to moderná súdna sieň, nie ako tie starodávne, čo ukazujú v televízii. Navrhli ju ako vzdušnú a priestrannú s vysokánskym stropom a svetlosivým obložením stien, ale stále je to miestnosť, kde nútia páchateľov pykať za svoje hriechy pod ostrým svetlom žiariviek.


  Prokurátor vstane, aby porotcom predniesol záverečnú reč. Patrí k tým agresívnejším advokátom – namyslený, zameraný na seba. Drzý a arogantný. Pri krížovom výsluchu ma celý deň držal na mieste pre svedkov, správal sa, ako keby už vyhral. Očividne ani len nezapochyboval, že dôkazy, ktoré predložil porote, stačia na to, aby ma odsúdili. Stál opretý o lavicu so založenými rukami, keď spustil guľometnú paľbu otázok. Bolo ťažké odolať pokušeniu a nevraziť mu jednu päsťou. Samozrejme, nešlo to. Len nedať najavo žiadny hnev, tí dobrí ľudkovia by považovali akýkoľvek náznak agresie za jasný dôkaz proti mne.


  Moja obhajkyňa je presný opak prokurátora. Tichá, ale neústupná, šikovne taktizuje a zachováva pokoj, aj keď je pod tlakom. Príjemná osoba. Mám pocit, že si ju porotcovia obľúbili. Dúfam, že sa nemýlim.


  „Dámy a páni,“ spustí prokurátor povýšeneckým tónom. Drží sa rečníckeho pultu, aby zvýraznil vážnosť situácie. „Počuli ste všetky výpovede, poznáte všetky dôkazy v tomto prípade, a tak nadišiel čas, aby ste rozhodli. Tu prítomná osoba je obvinená z vraždy Antona Smytha, päťdesiatšesťročného sudcu Korunného súdu. Tvrdíme, že ho v piatok 6. septembra 2024 zabila smrteľným úderom do hlavy.Isteže,“ pokračuje tým istým hrozivým tónom, „proces sa nezaobišiel bez dramatických momentov. Určite si spomeniete, že výpoveď tejto osoby bola prinajmenšom farbistá.“


  Zo svojho miesta nenápadne pozriem na porotcov. Mladík v prvom rade, čo vyzerá, že sotva dosiahol vek voliča – pomenujem ho Mladý Hannibal Lecter –, významne zdvihne obočie, určite chce upútať moju pozornosť. Zato Smutná Susan má slzy na krajíčku, ako sa zdá. Pozrie na mňa, asi ju zaujíma moja reakcia. Očividne prežíva veľký stres. Viem, ako ti je, zlatko. Ani sa nepohnem – teraz sa na ňu nemôžem usmiať.


  „Tento proces, dámy a páni, vás poučil, že nič nie je také, ako sa zdá. Jedným si však môžete byť istí – táto osoba nie je dôveryhodná. Koruna odmieta nehoráznu historku, ktorú sme tu počuli. Je to výplod fantázie. Samé klamstvá. Vyzývam vás, aby ste sa po zrelom uvážení vrátili s vyhlásením viny.“


  Mlčím, zatiaľ čo žalobca zatĺka posledné klince do mojej rakvy. Kým znova predkladá dôkazy proti mne, pozorujem porotcov. Nespúšťajú z neho oči. Sudca prechádza pohľadom po preplnenej súdnej sieni. Každý ďalší deň je rušnejší ako ten predchádzajúci. Všetci s napätím očakávajú verdikt.


  V prípade ako ten môj porota nevychádza z prezumpcie neviny, ako sa patrí, ale z prezumpcie viny. Dôkazy proti mne sú zničujúce. Plán bol od začiatku jasný – zasiať semienko pochybností do hláv porotcov, polievať ho a sledovať, ako rastie.


  Dvanásť porotcov. Aj keby bola väčšina proti mne, stačí, ak vzbudím pochybnosť v troch hlavách, a nebudú ma môcť odsúdiť.


  Traja. Viac netreba.


  Zabralo to? Čoskoro sa dozviem.


  Sedím na lavici obžalovaných za sklom; znepokojuje ma oficiálna verzia prípadu, stále tá istá a znova vyrozprávaná v tomto sterilnom prostredí.


  Zatiaľ čo prokurátor opakuje dôkazy súvisiace so smrťou Antona Smytha – pre mňa zničujúce –, v hlave mi vyskakujú momentky z tej noci ako záblesky svetla zo stroboskopu.


  Vidím ho ležať na dlážke. Nikto by nezbadal, že je niekoľko hodín mŕtvy, nebyť tenkého osudného pramienka krvi, čo mu vytekal z nosa.


  Vtedy už bolo jasné, že sa všetko zmení. Že skončím tu.


  Tej noci mi pri pohľade na izbu – miesto činu – svitlo, že policajti dôkladne prezrú každý centimeter. Som v systéme dosť dlho, takže viem, že išlo o pokoj pred búrkou. Moje konanie sa od tej chvíle stane predmetom vyšetrovania. Znova tie zranenia uvidím až na fotkách, všetko však bude oveľa zreteľnejšie, lebo kriminalista použil blesk. K predmetom priložili pravítko a dali im názvy ako „vražedná zbraň“.


  Aké naivné, myslieť si, že nič nebolo ponechané na náhodu.


  Okrem mobilu.


  Čo ak dôkazy ukazujú na mňa, ale celá vec je oveľa zložitejšia, než sa zdá? Mám jednoducho prijať fakt, že som buď obeť, alebo vraždiace monštrum, ale nič medzi tým?


  To nie je skutočná spravodlivosť.


  Nech si obžaloba hovorí, čo chce, iba ja viem, čo sa tam odohralo. Nechápte ma zle – všetko sa mi vymklo z rúk. Keď myslím na klamstvá, čo mi vyšli z úst, na ľudí, ktorí sa mojím pričinením zaplietli do prípadu, na zničené životy, nenávidím sa. Ale doživotný trest nebude spravodlivý.


  Kto zabil sudcu? Isteže ja. Ale vinu necítim. Bolo to nevyhnutné.


  Inak to nešlo.


  Prvá časť


  Zatknutie


  Porota sa skladá z dvanástich ľudí, ktorých vybrali, aby rozhodli, kto má lepšieho právnika.


  Robert Frost


  1


  Leila


  Pondelok 9. septembra 2024 125 dní do procesu


  Párty už bola v plnom prúde, keď som sa vrátila do komory.


  Párty je prisilné slovo, išlo skôr o smútočné zhromaždenie vzhľadom na to, čo sa udialo za posledných sedemdesiatdva hodín. Nechápem, prečo ju nezrušili. Aj keď platí, že kolegovia sa vždy radi združujú v časoch krízy.


  Okrem toho ani vražda sudcu Korunného súdu nezabráni Chesterovi Vernonovi vypiť si.


  Na chodbu preniká tichý šum rozhovorov v spoločenskej miestnosti. Práve vďaka Chesterovi – nášmu slávnemu, bláznivo výstrednému milovníkovi vína a neformálnemu šéfovi komory – sme sa preslávili najmä častými pitkami. Kedysi mu poslúžil hociktorý deň v týždni ako zámienka na oslavu. Dnes má päťdesiatdeväť rokov. Nezúčastniť sa by bola spoločenská samovražda, je lepšie byť na tej istej strane ako Chester. Hoci v skutočnosti nie je náš šéf – každý z nás má súkromnú prax –, zvolili sme si ho za predsedu, aby nás viedol ako najskúsenejší kolega. Čo povie, to platí. Všetky komory majú svojho neformálneho šéfa.


  Komora v skutočnosti znamená kancelársky komplex. Ale to sa nesmie hovoriť. Ďalšia tradícia, čo patrí k našej profesii. Počas praxe som raz omylom použila slovo kancelária a všetci sa za mnou otáčali. Už sa to nikdy nezopakovalo.


  Vbehnem do jednej zo zasadačiek tak rýchlo, ako sa dá s kufrom na kolieskach, ktorý obsahuje parochňu, talár a náklad ťažkých kníh. Aj po toľkých rokoch sa ustavične zachytáva o stoličky, stoly a pri jednej trápnej príležitosti dokonca aj o regál s kondómami v Boots.


  „Leila!“


  Vystrčím hlavu z dverí. Chester arogantným gestom ukazuje na dvere do spoločenskej miestnosti ako mafiánsky bos, keď privoláva čašníka. Bože, dnes na to nemám náladu! Nedovolí mi odísť, kým nevypijem aspoň tri poháre vína. Neskrotné popolavé blond vlasy sa mi plazia po chrbte, vlhké od dažďa. Po piatich hodinách pod parochňou z konského vlásia nie sú v najlepšom stave. Posledné, po čom túžim, je predvádzať sa pred najvýznamnejšími predstaviteľmi právnickej profesie ako zmoknutá sliepka.


  „Daj mi päť minút, Chester!“ zakričím. Som na seba naštvaná, najradšej by som išla rovno domov.


  Len čo zatvorím dvere, znova sa rozletia. Jasné, Jim, náš starší koncipient. Stále sa niekam ponáhľa. Jim behá najmenej štyri maratóny ročne, ale aj keď je pokročilý päťdesiatnik, vyzerá mladší, lebo nejedáva nič iné ako ovocie a chudé mäso – a veľmi rád o tom rozpráva.


  „Čakal som, kedy sa vrátite. Idete tam?“ spýta sa a kývne hlavou k spoločenskej miestnosti. V ruke zviera tenký spis zviazaný ružovou stužkou.


  Jim je zodpovedný za prijímanie prípadov, tie potom prideľuje právnikom podľa toho, kto sa mu zdá najvhodnejší. Ak si človek chce udržať bezproblémovú kariéru, musí byť zadobre s koncipientmi. To sa mi, vďakabohu, darí.


  „Nemám chuť,“ priznám sa. Po dlhom dni na súde, kde som obhajovala muža obvineného zo sexuálneho zneužívania vlastnej dcéry, mi treští hlava.


  „Skvelý výsledok,“ usmeje sa Jim. Naráža na oslobodzujúci rozsudok, ktorý som dnes dosiahla pre svojho klienta. „Advokát mi už volal a spieval na vás ódy.“


  „Vážne?“


  „Vraj bolo fascinujúce sledovať vás.“


  „Fascinujúce?“ zopakujem nadšene. „To mi ešte nikto nepovedal.“ Jim vie, ako ma to teší. Nebolo ľahké získať si meno.


  „A…“ začne a vzápätí sa dramaticky odmlčí, opretý o police z dubového dreva, ktoré lemujú stenu. „Citovali vás v Legal 500.“


  „Panebože! Robíte si zo mňa srandu?“ zapištím, ale hneď sa spamätám. Jim sa priam vyžíva, keď jedného z jeho právnikov spomenú v Legal 500.


  Profesionálny sprievodca pre klientov pravidelne vydáva rebríček najlepších právnických firiem a komôr. Ak urobíte dojem na správnych ľudí, upozornia na vás vybraným citátom a ten môže posunúť vašu kariéru presne tam, kam potrebujete. Mám tridsaťšesť rokov, trvalo to teda dosť dlho, keď uvážim, že už trinásť rokov zastupujem klientov v trestných prípadoch.


  „Čo píšu?“ spýtam sa netrpezlivo.


  Jim odlepí krikľavoružový papierik zo spisu, čo drží v ruke, a zaškúli naň cez okuliare na konci nosa. Krátke striebristé vlasy mu trčia na všetky strany v najčudesnejších uhloch.


  


  „Leila Reynoldsová má intuitívny štýl, ide o výnimočnú súdnu advokátku. K prípadom pristupuje ako kriminalista a veľmi obratne interpretuje dôkazy. Bezpochyby máme do činenia s budúcou hviezdou a nádejnou kráľovskou radkyňou.“


  


  Tie slová vo mne vyvolajú priam neskutočný pocit. Uznanie v práci je pre mňa dôležité a toto je jeho najvyššia forma.


  „Kto ma nominoval?“ Jim vie, prečo sa pýtam.


  „Netuším,“ odpovie a pohráva sa s gumičkou, ktorú mal vo vrecku nohavíc.


  „Môžete to zistiť?“


  „Pokúsim sa, ale nie vždy to ide,“ povie prísne. Dá mi tým najavo, že o tom nemieni ďalej debatovať. „Toto je fantastická správa, Leila. Nehľadajte v tom viac než príležitosť. Ste výnimočná advokátka – stále to počúvam. Konečne to niekomu došlo.“


  Zvyčajne ma volá slečna Reynoldsová, oslovenie Leila si necháva na chvíle, keď má otcovskú náladu, a mne to nikdy neprekážalo. Napriek tomu, že je koncipient, mám s ním viac spoločného než s ostatnými advokátmi. Obidvaja pochádzame z robotníckeho prostredia v okolí Newcastlu. Má podobný silný prízvuk ako ja. Roky ma upozorňujú, aby som sa ho zbavila, ale ja odmietam. Som pyšná na svoje korene a zistila som, že klienti a porotcovia ma práve preto považujú za prístupnejšiu než mojich privilegovaných kolegov z vyšších vrstiev.


  „Máte pravdu,“ usmejem sa na Jima. „Som vďačná.“


  „Mimochodom, mám pre vás nový prípad. Prišiel pred hodinou. Klient si výslovne želá vás a nikoho iného.“ Podá mi spis.


  


  KORUNNÝ SÚD V NEWCASTLI


  Kráľ vs. Millman


  


  Stručný nápis. Kto zastupoval toľko ľudí ako ja, tomu väčšina mien splynie. Niektoré spoznávam, ale neviem si vybaviť tvár. Iné nikdy nezabudnem.


  Ako toto.


  „Tak si to už konečne pozriete?“ spýta sa Jim. Rozviažem stuhu a otvorím spis. Keď zbadám meno a priezvisko, zamrazí ma.


  Obidve mená a priezviská. V tom istom spise.


  Čítam inštrukcie od právneho zástupcu:


  


  TRESTNÝ ČIN:


  


  V piatok 6. septembra 2024 JACK MILLMAN údajne zavraždil ANTONA SMYTHA. Na otázky polície odpovedal BEZ KOMENTÁRA, prvýkrát predstúpil pred sudcu v pondelok 9. septembra. Konanie bude presunuté na Korunný súd v Newcastli, potom sa môže začať obhajoba.


  


  V spise nie je skoro nič, ale to je v tejto fáze bežné. Nemá ani desať strán.


  Vražda jeho ctihodnosti sudcu Smytha v piatok vyvolala šok v celej právnickej komunite. Správa sa rozšírila v sobotu popoludní, keď sa jeho manželka zdôverila najbližším priateľom. Také informácie zvyčajne nezostanú dlho utajené.


  Spočiatku ľudia špekulovali, že muselo ísť o tragickú nehodu typu „bol v nesprávnom čase na nesprávnom mieste“, ale ako postupne pribúdali podrobnosti, bolo viac-menej jasné, že sa to stalo inak.


  „Leila?“


  Uvedomujem si, že zízam na papier a srdce mi búši ako opreteky. Zvykla som si na adrenalín spojený s mojou prácou, ale tu ide o iný level.


  „Mám viesť obhajobu vo veci vraždy?“ zamrmlem. Z mojich úst to znie smiešne. Cítim sa trápne. „Nemôžem. Nie som kráľovská radkyňa. Nikdy som nerobila na prípade vraždy. Musím to vrátiť. Nejdem do toho.“


  „Upokojte sa,“ povie Jim rozvážne, ako keby sa prihováral decku, ktoré práve zistilo, že sa vezie na bicykli bez bočných koliesok.


  „Nemôžem obhajovať vraždu. A už vôbec nie túto! Ide o vraždu sudcu! Ak sa niečo zvrtne, budem vyzerať ako totálne neschopná. Nemám šancu vyhrať. Prečo to musím zobrať?“


  „Lebo Jack Millman si výslovne želal, aby ste ho zastupovali vy. Je to jednoduché, slečna Reynoldsová – ak klient chce, aby ste ho zastupovali, môžete odmietnuť iba vtedy, ak nie ste kvalifikovaná. Hovoril som s Chesterom, myslí si, že sa na to hodíte.“


  „Skutočne?“ Zamračím sa, ale v duchu sa teším, že ma Chester považuje za schopnú zvládnuť taký prípad.


  „Chápem, prečo ste znepokojená,“ ozve sa Jim otcovským tónom. „Keď ste ho zastupovali minule, bolo to trochu… problematické.“


  Veľmi mierne povedané. Zastupovala som Jacka Millmana pred piatimi rokmi vo veci napadnutia a ten prípad ma prinútil pochybovať o všetkom – o práve, o systéme, dokonca aj o tom, či chcem ďalej vykonávať svoju profesiu.


  „Ale teraz ste skúsenejšia,“ pokračuje Jim. „Niečo ste museli urobiť dobre, keď si vás znova žiada. Myslel som, že budete mať radosť. Je to veľký prípad. Vynesie vás do právnickej stratosféry. Počuli ste, čo o vás napísali: budúca kráľovská radkyňa. Po tomto procese sa ňou môžete stať.“


  „Bude to nepríjemné,“ namietnem. „Cítim to v kostiach.“


  „Nuž, zdá sa – aby to nebolo také jednoduché –, že nedôveruje právnikom.“


  „Áno, to sa naňho podobá,“ vzdychnem. „Kto ho zastupuje?“


  „Jessopovci. Dnes mi volala Davina. Súhlasí s tým, aby ste viedli obhajobu.“


  To je samo osebe podozrivé.


  Právnická firma Jessop je najväčšia v Durhame. Vedú ju manželia David a Davina Jessopovci; dostávajú všetky veľké prípady a vždy radia klientom, aby na otázky odpovedali „bez komentára“. Ak niekoho zastupujú, znamená to, že je za tým viac.


  „Okej. A žalobca?“


  Jim hľadá vhodné slová a napokon odpovie: „To je ďalšia vec, ktorú musím spomenúť.“


  Viem, čo to bude.


  „To hádam nie, Jim!“


  Mlčí. Skriví tvár, predstiera ľútosť, ale netreba mu na to skočiť – užíva si dramatickú chvíľu.


  „Jim.“ Sadnem si na kraj stola a prstami si stláčam spánky. „Nepovedzte mi, prosím, že v mojom prvom procese vo veci vraždy bude žalobcom Julian. Naučil ma všetko, čo viem.“


  Julian nie, prosím, len nie Julian! Môj učiteľ, najlepší advokát v komore, ktorý ma školil a vychovával. Najobávanejší prokurátor v našom súdnom obvode.


  A môj manžel.

  Leila


  Vždy som ho zbadala aj v dave, už od prvého dňa, keď sa pred trinástimi rokmi stal mojím mentorom. Mala som dvadsaťtri rokov, o práve som vedela všetko, ale o živote nič. Julian Kesler mi ukázal, ako spojiť jedno s druhým. Keď mi durhamská komora Innovation ponúkla hneď po skončení školy ročnú prax, okamžite som vyhľadala ich webovú stránku a pozrela si svojho mentora. Dnes sa to nazýva supervízor, ale ja dávam prednosť staršiemu označeniu.


  Pamätám si, aká som bola vzrušená, keď som zistila, že ma bude školiť nasledujúcich dvanásť mesiacov. Išlo o ročnú prax, ktorú treba absolvovať, aby človek získal potrebnú kvalifikáciu. Prvých šesť mesiacov pracujete so skúsenejším kolegom. Druhý polrok už dostanete vlastných klientov, ale školiteľ vás stále vedie a usmerňuje. Medzi žiakom a mentorom sa zvyčajne vytvorí výnimočné dlhodobé puto.


  Celé hodiny som hľadala na internete informácie o Julianovi Keslerovi. Chcela som o ňom vedieť všetko, veď mal zo mňa urobiť brilantnú advokátku, naučiť ma viesť krížový výsluch a prednášať najpresvedčivejšie záverečné reči.


  Julian mi ukázal, ako na to.


  Práve sa rozpráva s dvoma kolegami v rohu podkrovnej spoločenskej miestnosti. Šikmé okná za jeho chrbtom bičuje dážď. Naša budova je krásne stará ako väčšina domov v Durhame, máme šťastie, že tu môžeme pracovať.


  Idem za Julianom. „Môžeš na chvíľku?“ zašepkám. Pri takýchto príležitostiach len málokedy postáva v kúte. Zvyčajne sa prechádza po miestnosti, aby si ho ľudia všimli.


  Neodpovie, len sa ospravedlní kolegom tým svojím elegantným spôsobom, ktorý už poznám. Aj po dni strávenom na súde si zachováva vzhľad, vďaka ktorému získal mnohé výhody: upravené tmavé, mierne zvlnené vlasy popretkávané striebornými nitkami, veľké oči farby tmavého piva. Má schopnosť vzbudiť vo vás dojem, že ste jediná osoba v miestnosti. Nasleduje ma na tichšie miesto.


  „Už ťa prepadla panika? Zase robíš to s okom.“


  Julian vraví, že keď som vystresovaná, šklbe mi ľavým okom.


  „Samozrejme, že panikárim!“


  Je mi jasné, že od tejto chvíle sú z nás protivníci. Mala by som byť opatrnejšia a nedávať najavo nervozitu, lenže nečakaná situácia ma zaskočila. Neviem sa nadýchnuť.


  „Ber to ako každý iný prípad,“ povie Julian a napije sa teplého vína. „Ibaže proti mne.“


  „O to práve ide. Máš o dobrých jedenásť rokov viac skúseností než ja. Si elitný právnik, kráľovský radca. Čo ak to zbabrem?“


  Chytí ma okolo pása a trochu stisne.


  „Budeš úžasná. Konečne dostaneš príležitosť zažiariť.“


  „Tebe sa to ľahko hovorí. Nenadrieš sa. Koho kedy zbavili viny v prípade vraždy?“


  „Zase začínaš. Netráp sa.“ Usmeje sa a ubezpečujúco na mňa žmurkne. Odkedy je kráľovským radcom, dostáva iba prípady vraždy – vedel by ich robiť aj v spánku, aj tak by vyhral. „Keď mi zavolali a spýtali sa, či zoberiem obžalobu, nemohol som odmietnuť.“


  „Vedel si, že budem viesť obhajobu, keď ti to ponúkli, a napriek tomu si súhlasil?“


  „Bol by som blázon, keby som odmietol takú šancu. Posunie nás oboch vyššie, nehovoriac o celoštátnej publicite.“


  Chápem jeho dôvody, ale tento prípad bude dosť náročný aj bez svetiel reflektorov. Netúžim po pozornosti.


  „Prekvapuje ma, že to vôbec dovolili vzhľadom na náš vzťah,“ poviem skôr zo vzdoru ako z niečoho iného. Štve ma, že ten prípad prijal, ale neprekvapuje ma to. Určite bol prvý, komu volali z Korunnej prokuratúry. Ako advokát je neľútostný, silný a nebojácny a má vysoký počet odsúdených. Na prokuratúre si určite škodoradostne mädlia ruky, že bude žalobcom proti svojej bývalej žiačke a mladej manželke. Predpokladajú, že vyhrá, a Julian to, pravdupovediac, zrejme vidí rovnako.


  A všetci ostatní takisto.


  „Dali mi jasne najavo, že ak budeme konať nestranne ako profesionáli a naša vzájomná komunikácia bude otvorená a poctivá, nie je dôvod, prečo by sme nemohli stáť proti sebe. Koniec koncov, nebudeme prví manželia, čo spolu bojujú v súdnej sieni. Nenaznačuješ, že som to mal odmietnuť, však?“


  „Isteže nie.“ Klamem. „Len… pre mňa je to veľká vec a chcem odviesť dobrú prácu.“ Uvedomujem si, že to vyznelo dosť naivne. Zrazu sa znova cítim ako žiačka, ktorá dennodenne prichádzala do budovy komory odhodlaná urobiť dojem na všetkých, najmä na Juliana.


  „Už si čítala noviny?“ spýta sa.


  „Nie, nestihla som…“


  „Zatiaľ to vyzerá dosť zle. Nemyslím, že sa má čím obhajovať, možno nebude žiadny proces. Očakávam skoré priznanie viny. Zbytočne sa znervózňuješ.“


  Keď mi Julian podá pohár vína na upokojenie, snažím sa správať normálne a rozprávať sa s kolegami, ale hlavu mám stále plnú prípadu. Všetci za mnou chodia a blahoželajú mi k „životnej príležitosti“, že Julian a ja budeme „bojovať na život a na smrť“ ako hrdinovia v marvelovskom filme.


  „Výborne, Britney!“ mrmle Nigel, ktorý stále dokáže viesť úspešnú trestnoprávnu prax napriek tomu, že je alkoholik. Britney je moja prezývka, dostala som ju hneď, ako som sa stala členkou komory. Každý má nejakú. Mužom dávajú prezývky vychádzajúce z ich priezviska; Julian je jednoducho Kes. Absurdné. Ženy prezývajú podľa osoby, na ktorú sa podobajú. Keď som nastúpila, mala som dlhé blond vlasy, čo kontrastovalo s mojimi veľkými hnedými očami, a tak ma pomenovali po Britney Spearsovej. Iba Jim, Julian a Chester ma tak nikdy nevolajú.


  Ľudia sa zhŕknu okolo nás dvoch, bažia po nepublikovaných informáciách. Niektorí dokonca nenápadne naznačujú, že som ten prípad získala vďaka Julianovi.


  „Fíha! Veľmi nezvyčajné, aby niekto neskúsený získal taký prípad. Musíš mať konexie na správnych miestach!“ zvolá Ophelia (alias Pravá brunetka), dcéra sudcu Najvyššieho súdu. Štúdium práva absolvovala s odretými ušami a zjavne nechápe, čo je rodinkárstvo – ani irónia.


  Viem, na čo narážajú. Stále tá istá pesnička – vďaka manželovi dostávam iba dobré prípady. Lebo keď máte za manžela kráľovského radcu, zrazu je z vás niekto.


  „Klobúk dolu,“ zaburáca Simon, ako keby som bola hluchá. Zviera pohár červeného, akoby od neho závisel jeho život. „Kes to zahral perfektne. Jeho mladá, neskúsená manželka bude viesť obhajobu v procese desaťročia. Víťazstvo má zaručené!“


  Nasleduje hurónsky smiech.


  Super.


  Vždy ma udivovala drsnosť právnického humoru. Advokáti si nedávajú servítku pred ústa. Musíte mať hrošiu kožu a nikdy sa nesmiete sťažovať, považovali by to za prejav slabosti a poradili by vám, aby ste sa uvoľnili.


  Najradšej by som vyhlásila, že si ma vyžiadal klient, ale neurobím to. Nemá to význam. Nestoja o pravdu, ale o klebety a drámu. Vyžívajú sa v tom.


  Treba poznať pravidlá hry.


  Dostala som prípad, ktorý chcú všetci. Vražda sudcu by ich posunula vyššie. Podľa nich si nezaslúžim takú poctu. Musím im teda dokázať, že sa mýlia.


  Len ešte neviem ako.


  „Vraj ho zabili v byte obvineného. Je nad klubom…“


  „Kto je obvinený?“


  „Vyhadzovač z Temptation. Údajne sa to stalo v piatok v noci.“


  „Čo tam, dofrasa, Anton robil?“


  Vymeníme si s Julianom pohľady, stojíme každý na inom konci miestnosti. Klebety nemajú konca. Julian prevráti oči a vráti sa k rozhovoru so skupinou kolegov. Ani jeden z nás by nemal počúvať tie reči.


  Nečudujem sa, že sú zvedaví. Miesto, kde zabili sudcu – pardon, údajne zabili –, rozhodne nepatrí k tým, kde by ste čakali niekoho ako Anton Smythe, a napriek tomu vás to neprekvapuje.


  Temptation je elitný pánsky klub v centre Durhamu. Vstup iba pre členov, no získať členstvo nie je jednoduché. Málokomu umožnia prístup, preto je zahalený tajomstvom. Patrí milionárovi Edwardovi Sorringtonovi, a hoci sa vydáva za dekadentný prepychový podnik, v skutočnosti sa v ňom odohrávajú nezákonné aktivity. Nachádzajú v ňom útočisko pochybní kšeftári, luxusné prostitútky, drogoví díleri, perú sa tu špinavé peniaze a takmer vždy sa tam vyskytujú najváženejší členovia našej komunity, obklopení drahými právnikmi, ktorí zabezpečia, že nič neprenikne na verejnosť.


  Jediný dôvod, prečo toho toľko viem o klube, je prípad, v ktorom som pred rokmi obhajovala – hádajte koho.


  Jacka Millmana.


  „Určite to má niečo spoločné s pekným dievčaťom…“ prehovorí Phoebe (Shieldsy, lebo muži tvrdia, že sa podobá na Brooke Shieldsovú). Poslucháčom sa to zjavne nepáči. „No tak! Každý vie, že sa rád pozeral po iných.“


  Rozhostí sa ticho. Namiesto odpovede hľadia na dlážku, odmietajú sa zapojiť do rozhovoru. No aj tak si to všetci myslíme.


  Jeho ctihodnosť sudca Anton Smythe musel mať skoro šesťdesiat rokov. Napriek tomu bol stále príťažlivý, sebaistý a charizmatický ako väčšina príslušníkov sudcovského stavu. Čas bol k nemu milosrdný, vyzeral dobre. Prenikavé tmavé oči, husté strieborné vlasy. Stará škola, vždy ako zo škatuľky.


  Povrávalo sa, že praktikantkám prepáči všetko, zatiaľ čo ich mužské náprotivky musia za rovnaké chyby pykať. Kolovali o ňom všelijaké klebety – vraj chodí na obed s mladými právničkami, sedáva na pohovkách v útulných krčmičkách s mladými ženami.


  Pripomeniem si, že nemám venovať pozornosť špekuláciám, a zamierim k stolu s nápojmi. Dám si len pohár koly. Dnes večer sa nechcem opiť.


  Pri stole stojí Chesterova manželka Demi, vyzerá, akoby sem nepatrila. Medzi nimi je výrazný vekový rozdiel, tridsaťročná Demi by mohla byť Chesterovou dcérou.


  „Ahoj, Demi, ako sa máš? Dlho sme sa nevideli.“


  „Leila!“ Zatvári sa, ako keby som ju vystrašila na smrť. Položí si ruku na srdce, aby dala najavo, že som ju prekvapila. „Gratulujem! Počula som, že budeš obhajovať v prípade, o ktorom všetci hovoria.“


  Upravené hladké vlasy jej splývajú po chrbte a zastavia sa tesne nad tenučkým driekom. Jej oblečenie nemá chybu – ako vždy. Elegantné, ale nie prehnane – v tých svetlohnedých širokých nohaviciach a hodvábnej smotanovobielej blúzke by mohla pokojne pózovať pre Vogue.


  „Nie som si istá, či je k čomu gratulovať, ale ďakujem.“ Pokúsim sa o úsmev. „Poznala si Antona? Tuším sa priatelil s Chesterom.“


  „Nie,“ pokrúti hlavou Demi a chce odísť.


  „Neboli ste pred pár rokmi spolu na dovolenke vo Francúzsku?“


  „Skoro som zabudla, áno,“ prikývne a odpije si z pohára vína. „Nestrávila som s nimi veľa času. Pre rodinu to musí byť hrozné. Prizná sa ten človek? Alebo povie, že je nevinný? Môže sa stať, že proces nebude? Prepáč, nepoznám právnický žargón.“


  Zamračí sa a prižmúri oči, ako keby nechápala, ale mám pocit, že to iba predstiera. Priveľmi sa usiluje vzbudiť dojem, že je hlúpa. Hovorí spevavým hlasom ako debutantky z lepšej spoločnosti. Myslím, že nikdy v živote nepracovala.


  „Obávam sa, že o tom nesmiem hovoriť.“ Usmejem sa na ňu.


  „Jaj, samozrejme!“ vydýchne, rýchlo prikývne a prehodí si vlasy cez plece. „Pochopiteľne. Tak veľa šťastia! Je dosť ťažké byť počas procesu slamenou vdovou, nehovoriac o tom, že budeš pracovať s manželom. Keď Chester robí na prípade vraždy, skoro ho nevidím a býva dosť mrzutý…“


  „Nemám strach,“ zasmejem sa. „Tento víkend odchádzame do Barkenfield Lodge osláviť Julianove narodeniny. Vraj je tam pekne.“


  „Čo mu dáš? Týmto chlapom sa tak ťažko kupujú darčeky. Majú všetko. Vlani som Chesterovi kúpila hodinky Omega a on sa spýtal, načo sú mu ďalšie poondiate hodinky,“ vychrlí jedným dychom. „Milujem jeho ohnivý temperament! Vždy ma rozosmeje.“


  „Ja som kúpila Julianovi starožitný šach. V poslednom čase ho učím hrať,“ poviem.


  „Nikdy by som nepovedala, že si šachistka, Leila.“ Demi sa snaží nedať najavo, že ju moja odpoveď šokovala. „Si všestranne talentovaná!“


  „Neprezraď ma, ale robí mi dobre, keď ho aspoň v niečom porazím.“ Znova sa zasmejem. „Julian neznáša prehru.“


  „Verím. Som rada, že sme sa porozprávali.“ V žiarivom úsmeve zablýska dokonale rovnými zubami. „Musím pohľadať Chestera.“


  Ľudia v preplnenej miestnosti sa rozostúpia, keď vidia prichádzať Demi. Je ako Mojžiš, pred ktorým sa rozostúpilo Červené more. Muži sa idú pretrhnúť, aby vzdali bohyni úctu. Ženy zvyčajne fascinuje svojou energiou. Ani sa nečudujem – má v sebe čosi príťažlivé.


  Pamätám si, keď som sa s Demi zoznámila pred piatimi rokmi na akejsi spoločenskej akcii. Neverili sme vlastným očiam, keď vošiel Chester s nádhernou blondínkou po boku. Nikomu z nás nenapadlo, že im to vydrží. Chester si priveľmi užíval život rozvedeného nezadaného muža. O dva roky sme im išli na svadbu. Na naše prekvapenie sú stále spolu.


  Demi sa mi vždy zdala neprístupná. Nikdy nehovorila o sebe, vždy nasmerovala konverzáciu na toho druhého. Mohli ste sa s ňou rozprávať aj celú noc a o nej by ste sa nedozvedeli ani ň.


  Tajuplná osôbka. Ale to sa mužom páči, či nie? Niektoré ženy sa tak tvária zámerne.


  Pozorujem ju, ako plavným krokom prechádza pomedzi ľudí s pohárom vína v pravej ruke, usmieva sa a zdraví každého ako dokonalá, poslušná manželka hostiteľa.


  No čím dlhšie ju sledujem, tým viac vidím.


  Prihovára sa všetkým okrem môjho muža, žalobcu v prípade, na ktorý sa ma vypytovala. Rada pozorujem ľudí. Asi to súvisí s mojou prácou. Človek sa naučí vnímať správanie ostatných. Advokát sa často stáva amatérskym psychológom.


  Práve drobné detaily neraz odhalia veľké tajomstvá.

  Svedkyňa X


  Pravidlo č. 1 Nedaj sa chytiť


  Som v peknej kaši.


  Tentoraz je to iné, som v tom až po uši.


  Ak na to príde, bude to môj koniec.


  Ako som mohla dovoliť, aby to zašlo tak ďaleko?


  Hrajte hru, prispôsobte si pravidlá. Porušte ich, ak chcete. Ale nikdy sa nedajte chytiť. To ma naučil on.


  V sobotu som prežívala muky, musela som predstierať, že je všetko v pohode, stále som prezerala sociálne siete a hľadala novú správu – akúkoľvek správu –, až sa konečne objavila.


  


  Zatkli muža (32) pre podozrenie z vraždy sudcu


  


  Zatknutý je podozrivý, že v Durhame zavraždil sudcu Antona Smytha (56). Polícia oznámila, že v piatok približne o 23.30 zadržali tridsaťdvaročného podozrivého v centre Durhamu a vzali ho do väzby.


  


  –


  


  Posledných sedem mesiacov pripomínalo horskú dráhu plnú klamstiev, rizika a jeho. Bola to rýchla, nebezpečná jazda. Stále to bolo na pokraji explózie, ale zakaždým som dúfala, že tentoraz to bude konečne iné.


  Ako som len mohla byť taká hlúpa?


  Poznáte to príslovie: Kto sa zahráva s ohňom, ten sa popáli. Práve teraz ma oblizujú plamene, šľahajú do výšky. Už cítim spáleninu.


  Hlavu mám plnú smiechu, toho odporného, piskľavého smiechu, pri ktorom sa cítim taká malá. A on opakuje stále to isté dookola.


  „Nič som ťa nenaučil? Pravidlo číslo jeden: Nedaj sa chytiť!“


  Predtým som neporušila ani jedno pravidlo. Stali sa súčasťou mojej DNA. Postaral sa o to, aby vo mne žili a rozožierali ma zvnútra ako jed. Dvanásť toxických pravidiel tvorí základ môjho života. Vraj s nimi budem v bezpečí, hovorieval, ochránia ma. Ale teraz? Právnici budú prečesávať posledných sedem mesiacov jeho života a nájdu ma všade. Som zraniteľná.


  Mala som ho poslúchnuť.


  Nikomu nenapadne, aj keď robí niečo, čo by nemal, že sa jeho skutky budú pretriasať na súde.


  To nedopustím. Urobím čokoľvek, aby sa v procese neobjavilo moje meno.


  Čokoľvek.


  Viete, čo je na tom najhoršie? Načasovanie. Nedalo sa to predvídať. Už som sa od nej takmer oslobodila. A teraz, po toľkom čase, potrebujem jej pomoc.


  Iba ona ho teraz môže zachrániť.


4

Leila

120 dní do procesu

SJulianom sme sa dohodli, že počas pravdepodobne posledného voľného víkendu sa nebudeme zaoberať prípadom Millman; užijeme si spoločnú noc a oslávime jeho narodeniny v Barkenfield Lodge. Je to nezvyčajné miesto s krásnymi rustikálnymi zrubmi, našla som ho v Northumberlande. Vyzerá to tam skoro ako vo Švédsku, vychutnávam si atmosféru. Nemohli sme si vybrať lepší čas na tento výlet, v pondelok totiž máme prvé vypočutie na súde v prípade vraždy. Stres pomaly narastá.

Prichádzame v sobotu ráno, slnko sa už predralo cez odbojné tmavé mraky na jesennej oblohe. Len čo zaparkujeme, víta nás vysoká žena s havraními vlasmi v nepremokavej vetrovke Barbour, na hlave má športovo-elegantný klobúčik s neónovomodrým pierkom. Julian vystúpi z auta, obehne ho a otvorí mi dvere.

„Pán a pani Keslerovci?“ spýta sa žena. Má podobný hlas ako Joanna Lumleyová. „Ja som Imogen. Nech sa páči, odprevadím vás do zrubu.“

Vo vetre už cítiť september. Julian ma chytí za ruku, keď kráčame za Imogen okolo vkusne a citlivo rozmiestnených chatiek v nádhernej krajine. Webová stránka sľubovala „dramatické výhľady na lesy“ a rozhodne neklamala. Každý zrub z dubového dreva splýva s okolitým prostredím (prírodné prvky prenikajú aj do interiéru), takže v žiadnom nechýba ohnisko, vaňa zapustená do dlážky, nezvyčajné uhly a sklené steny.

Imogen sa prihovára iba Julianovi a nahlas sa smeje jeho odpovediam. A to s ním nestrávila ani tri minúty.

„Je tu všetko, čo potrebujete,“ vyhlási s úsmevom od ucha k uchu. „Neváhajte, prosím, a zavolajte na recepciu, ak vám bude niečo chýbať. V noci sa môžete cítiť trochu osamotení, ale práve to priťahuje našich hostí.“

„Určite si to užijeme,“ ubezpečí ju Julian a venuje jej žiarivý úsmev.

Tak to vyzerá vždy, keď sa ženy rozprávajú s mojím manželom. Jeho šarm je nákazlivý ako vírus. Aj preto je taký dobrý pred porotou – porotkyne z neho nespúšťajú oči a on to dobre vie.

Pamätám si ten povznášajúci pocit, keď sme sa dali dokopy a stala som sa jeho vyvolenou. Predo mnou ich bolo neúrekom. Keď sme sa zoznámili, Julian bol dva roky rozvedený a mal iba povrchné známosti. Zvyčajne mi pri káve rozprával o poslednom nepodarenom rande a ja som sa smiala, ako môže byť inteligentný a vzdelaný muž taký nemožný, keď príde na opačné pohlavie. Jeho ľúbostný život sa podobal na kolotoč plný neodbytných nudných žien, ktoré si ho idealizovali.

Často som uvažovala, či sa o niečo pokúsi počas mojej ročnej praxe, ale nič sa nestalo. Ani keď sme išli po práci na drink. Zvyčajne sme skončili v durhamskom champagne bare so strešnou terasou a s výhľadom na rieku. V tých chvíľach pod vkusne naaranžovanými svetlami a tmavofialovou oblohou som neraz zatúžila, aby ma pobozkal.

Nikdy sa o to nepokúsil.

Bolo by to neetické a vonkoncom nevhodné, keby to urobil, išlo by o zneužitie moci, aj keď prax nie je to isté ako vzťah učiteľ – študent. Len čo uplynie dvanásť mesiacov, randenie nie je zakázané, lebo nikto nikoho nezamestnáva. Prešlo ďalších päť rokov, kým sme sa dali dokopy; Julian medzičasom striedal nezáväzné vzťahy a ja som sa venovala práci. Myslím, že nás osud spojil v správnom čase.

Spočiatku sme odchádzali z mesta každý víkend. Nechceli sme, aby nás videli spolu, hoci sme nerobili nič zakázané – obidvaja sme boli slobodní –, ale Julian bol môj bývalý mentor a klebety by znehodnotili náš vzťah. Označili by to za starú známu pesničku – učiteľ preťahuje bývalú žiačku. Neboli by sme prví ani poslední. Aj tak sme náš vzťah zverejnili až po troch mesiacoch, keď sme mali istotu, že nám to vydrží. Vďaka Julianovi som sa cítila inteligentná a viditeľná. Nespájala nás iba láska k právu, obaja sme radi cestovali, počúvali sme rovnakú hudbu a neznášali tie isté filmy. Najradšej som bola s ním.

Málokedy sa nám naskytne príležitosť spomaliť a dobiť si baterky. Napriek tomu, že bývame v Durhame, čo je krásne mesto, spoločné chvíle sú čoraz vzácnejšie; vždy sa treba pripraviť na nejaký prípad, neodkladne napísať hrubý náčrt dokumentu či záverečnú reč. Ešte aj vzduch je tu čerstvejší, a tak celé popoludnie chodíme po okolí.

Potom sa prezlečieme a ideme do reštaurácie na skorú večeru. Za súmraku sa vrátime do zrubu a zapálime drevo v ohnisku. Sedím na vonkajšej pohovke zababušená do obrovskej károvanej deky a hľadím na manžela. Jeho ostro rezaná tvár vo svetle ohňa vyzerá, akoby patrila filmovej hviezde.

Na Julianovu počesť otvoríme fľašu jeho obľúbeného Châteauneuf-du-Pape, mali sme ho aj na svadbe. Je plné, s náznakom dymovej arómy, rubínovočervené, ale fľaša stojí stopäťdesiat libier, preto ho pijeme len pri mimoriadne vzácnych príležitostiach.

„Pripime si. Na teba a tvoje narodeniny!“

„Na to, že som prežil ďalší rok, lebo som taký starý?“ zasmeje sa.

„Vieš, že mi nezáleží na tvojom veku.“ Položím mu ruku na predlaktie. „Okrem toho, si najpríťažlivejší starší pán, akého poznám.“

Julian odfrkne. „Možno si zaujatá. Nechce sa mi veriť, že si o jedenásť rokov mladšia než ja.“ Napije sa vína a rozvalí sa na pohovke.

„Veľa o tebe hovorí, že si zbalil takú sexi mladú ženu.“ Zasmejem sa.

„Ak sa mi nepodarí nič iné, aspoň mám teba,“ odpovie s úsmevom. „Mimochodom, dovoľ, aby som pripil na to, že sa o tebe písalo v Legal 500.“

Ožijem a zdvihnem pohár.

„Max mi urobil veľkú láskavosť,“ dodá Julian.

„Max?“ Nechápem.

„To on o tebe napísal, Max Westwick. Študovali sme spolu v Oxforde. Bol mi dlžný. Pred pár rokmi som mu pomohol v jednej právnickej záležitosti.“

Jasné, tušila som, že je v tom háčik. Ako som si mohla myslieť, že to bolo autentické.

Vždy si dávam pozor na to, ako sa tvárim – Julian ma učil, že kamenná tvár je našou najúčinnejšou zbraňou –, ale občas mi spadne maska.

„Čo je?“ spýta sa manžel. „Čo sa deje?“

„Nič. Len mi napadlo, že som si ten citát zaslúžila. V poslednom čase som robila na niekoľkých veľkých prípadoch.“

Nakloní hlavu nabok a zahľadí sa na mňa tak, že sa cítim trápne a hlúpo.

„Vieš, aké je ťažké dostať sa do Legal 500? Aj kráľovskí radcovia na to čakajú márne. Mne to trvalo dvadsať rokov. Urobil som ti veľkú láskavosť.“

„Áno, samozrejme. Pochopiteľne. Som ti vďačná,“ rozplývam sa a silene sa usmejem.

„Len ma trápi…“

„Zase začínaš?“ vzdychne Julian.

„Čo zase začínam?“

„Pozri, si vydatá za skúsenejšieho muža. Má to svoje výhody. Neodmietaj ich. Naša profesia je aj tak dosť náročná.“

„Ľudia si myslia, že dostávam zaujímavé prípady, lebo si môj manžel.“

„Majú pravdu?“ vypáli na mňa so zdvihnutým obočím.

„Nie.“

„Tak im to dokáž! Presvedč ich, že sa mýlia!“

„Ako to mám urobiť, keď mám samé výhody? Ľudia ma za to neznášajú.“

„Tak musíš vyhrať tento proces, nemyslíš?“

Povedal to ľahkým tónom, ale cítim v tom výzvu. Julian a ja spolu stále súťažíme. Stáť proti sebe v nadchádzajúcom procese bude dosť drsné.

„Možno sa mi to podarí,“ odpoviem sebaisto. „Koniec koncov, Jack Millman si ma sám vyžiadal, očividne si myslí, že som dosť dobrá.“

„Stavím sa, že sa mu páčiš, preto to urobil,“ usúdi Julian a znova sa poriadne napije vína.

„To si dosť zjednodušil,“ vzdychnem. „Veď nehryziem.“

„Vidím na tebe, že by si rada,“ odpovie s úškrnom a pichne ma prstom do rebier.

„Tak ma už neštvi!“

Nato sa obidvaja rozosmejeme a nálada sa zmení. Trochu pokrivený zmysel pre humor je v našej profesii nevyhnutný – je to jediný spôsob, ako sa nezblázniť. Keď sa medzi nami rozhostí ticho, prichytím Juliana, ako ma pozoruje.

„Čo?“

„Spomenul som si na tvoj prvý deň praxe. Po niekoľkých hodinách som vedel, že si výnimočná.“

„Prestaň.“

„Naozaj. Rozoznám talent, keď ho vidím. Bola si iná ako všetci pred tebou. Mala si v sebe čosi elektrizujúce.“

„To bol syndróm podvodníka, Julian.“

„Vieš, čo mám na mysli. Všetci praktikanti pred tebou si boli podobní. Rovnako neurčité a privilegované myslenie, len tváre boli rôzne. A potom si do dverí vtrhla ty. Mala si guráž. Už vtedy si sa ničoho nebála.“

„To bude tým, že som vyrastala v chudobe medzi drogovými dílermi.“

„Myslím to vážne. Si iná ako ostatní. Silná.“

Julian nebýva sentimentálny. Vystrie ku mne ruku a ja sa pritúlim k jeho teplému telu. Cítim, ako mi prstami prečesáva vlasy.

„Dopadne to dobre. Ten proces. Nerozdelí nás,“ povie ticho. „Viem, že sa trápiš. Chápem to.“

„Áno, robím si starosti. Si prvý, na koho by som sa obrátila, keby som si nevedela rady, ale teraz si jediný, koho nesmiem osloviť.“

„Môžeš so mnou hovoriť, o čom chceš, Leila. To predsa vieš. Dúfam, že sa odo mňa budeš učiť, až kým nezavesím parochňu na klinec. Tak fungujú vzťahy.“

„Presne. Ako mám na súde ísť proti tebe?“

„Urob, čo budeš môcť. Nezabudni, čo som ťa učil.“

Skloní ku mne hlavu a pobozká ma. Snaží sa ma upokojiť, ale stále mám pocit, že stojím na úpätí Mount Everestu.

„Aký je?“ spýta sa Julian. V ohni čosi zapraskalo. Do noci vyletel roj iskier. Oheň ma odjakživa fascinoval.

„Kto?“

„Millman. Čo je zač? Zjavne si ťa nevyžiadal bezdôvodne.“

„Okrem mojej krásy?“

Usmeje sa a tiež sa zahľadí do plameňov.

„Nesmieme spolu hovoriť o prípade,“ pripomeniem mu.

„Nehovoríme o prípade. Len sa pýtam, aký je to človek. Keďže si ho už raz zastupovala.“

„Áno, ale to bolo dávno.“ Okamžite sa stiahnem do defenzívy, celá stuhnem. „Prepáč, Julian. Naozaj by sme sa o tom nemali rozprávať.“

„Vážne si myslíš, že by som bol schopný povedať alebo urobiť niečo, čo by ťa kompromitovalo?“

„Samozrejme, že nie.“

„Takto to funguje vo veľkých prípadoch. Alebo veríš, že kráľovskí radcovia krúžia okolo seba a vykrikujú, že o tom naozaj nesmú debatovať? Ani náhodou. Dávame a berieme. Môžeme hovoriť o rôznych aspektoch prípadu okrem dôverných informácií.“

„Neviem, Julian. Zdá sa mi trochu…“

„Leila, je to úplne bežné. Prospieva to klientom. Inak by všetko zabralo desaťkrát viac času. Najmä keď žijeme pod jednou strechou – bude to oveľa jednoduchšie. Môžeme si navzájom pomôcť. Nie je to nezákonné. Dôveruj mi, robím to už dosť dlho.“

Povedal to ticho, no presvedčivo, ako keby sa ma snažil viesť. Nikdy predtým som nemala prípad vraždy, ale vídala som kolegov v hodvábnych talároch zahĺbených do vážnych rozhovorov v šatni. Už teraz viem, že budem potrebovať každú pomoc. Prípad nevyzerá nádejne, a to som ešte nevidela kriminalistické dôkazy.

Ako Julianova žiačka si však uvedomujem, čoho je schopný. Videla som jeho hry na vlastné oči. A väčšinu ma aj naučil. Tentoraz je to iné. Som jeho manželka, ale predovšetkým jeho žiačka. Nikdy by nepodrazil vlastnú odchovankyňu.

Navyše, čo mi zostáva? Nechcem vystupovať ako naivná advokátka, ktorá nevie, čo robí. Julian je môj učiteľ. Vďaka nemu som sa dostala až sem. Jeho zásluhou som dobrá.

Vzdychnem. „Zvyčajný príbeh. Rodičia boli feťáci, opustili ho v útlom detstve, vychovávali ho cudzí ľudia, stále je jednou nohou v base. Nikomu nedôveruje, pohŕda pravidlami. Osamelý vlk. A ako väčšina ľudí, ktorí mali ťažké detstvo, prežije všetko, je to bojovník. Nenapadlo by mi, že je schopný zabiť človeka. To sa naňho nepodobá.“

„Neobhajovala si ho už vo veci napadnutia?“ utrúsi cynicky Julian.

„Áno, ale vtedy to naňho narafičili.“

Julian na mňa vrhne pohľad, ktorý používa na súde, keď svedok očividne klame a všetci v súdnej sieni by sa najradšej prepadli pod zem.

„Už sa teším, ako bude vystupovať na súde,“ povie a myslí to vážne. Je zvedavý.

„Nebude to mať ľahké. Vážený sudca, všeobecne obľúbený. Anton bol známy svojou férovosťou.“

Aj keď nemôžem úplne súhlasiť s Julianovým hodnotením sudcu Smytha, je mi jasné, ako ho vykreslí obžaloba na súde.

„Porotcovia Antona nepoznali,“ pripomeniem. „Ale bude ich zaujímať, čo robil sudca v piatok večer v byte kriminálnika. A to bude tvoje slabé miesto.“

Julian má rád jasné motívy aj dôkazy. Neznáša, keď musí priveľmi rozmýšľať.

„Čo myslíš, ako sa bude správať pri krížovom výsluchu?“ spýta sa.




–



Okolo desiatej už oheň stráca silu, a tak ideme dnu. Ochladilo sa a Julian je v tom štádiu opitosti, keď sa ma snaží vyzliecť.



„Od koho?“

